Splitsko-dalmatinski župan Blaženko Boban donio je u četvrtak odluku o proglašenju elementarne nepogode za područje zahvaćeno požarom. U priopćenju je naveo kako je na temelju obilazaka područja zahvaćenih požarom proteklih dana procijenio da postoje elementi za donošenje odluke za proglašenje elementarne nepogode, u skladu sa Zakonom o zaštiti od elementarnih nepogoda.

Župan je pritom naložio Povjerenstvu za procjenu štete od elementarne nepogode Splitsko-dalmatinske županije da prikupi podatke s opožarenih područja. Kako je Boban pojasnio za N1, proglašavanje elementarne nepogode znači da će građanima županija subvencionirati dio štete nastale u požarima. “Ali s obzirom da je ovdje riječ o izvanrednoj situaciji, bit će financirani iz više izbora”, kaže Boban.

Šteta će se sanirati i iz posebnog fonda

Splitsko-dalmatinski župan kaže kako je razgovarao i s ministrom poljoprivrede Tomislavom Tolušićem koji mu je rekao da će u roku od sedam dana raspisati natječaj za mjeru 5.2 koja postoji pravo za elementarne nepogode te da je riječ o fondu preko 20 milijuna eura.

“Tom mjerom mogu biti obuhvaćeni svi koje je pogodila elementarna nepogoda ako imaju OPG-ove. Stopostotno će im se financirati poljoprivredni strojevi, nasadi, maslinici, zemljište, gospodarski objekti u funkciji OPG-a…”, rekao je Boban i dodao kako se još ne precizno govoriti o procjenama štete koju je požar uzrokovao.